KOMISSION DELEGOITU ASETUS (EU) 2021/571,

annettu 20 päivänä tammikuuta 2021,

Euroopan parlamentin ja neuvoston asetuksen (EU) N:o 609/2013 liitteen muuttamisesta siltä osin kuin kyse on niiden aineiden luettelosta, joita saa lisätä äidinmaidonkorvikkeisiin ja vieroitusvalmisteisiin, lastenruokiin ja viljapohjaisiin valmisruokiin

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon imeväisille ja pikkulapsille tarkoitetuista ruoista, erityisiin lääkinnällisiin tarkoituksiin tarkoitetuista elintarvikkeista ja painonhallintaan tarkoitetuista ruokavalionkorvikkeista ja neuvoston direktiivin 92/52/ETY, komission direktiivien 96/8/EY, 1999/21/EY, 2006/125/EY ja 2006/141/EY, Euroopan parlamentin ja neuvoston direktiivin 2009/39/EY sekä komission asetusten (EY) N:o 41/2009 ja (EY) N:o 953/2009 kumoamisesta 12 päivänä kesäkuuta 2013 annetun Euroopan parlamentin ja neuvoston asetuksen (EU) N:o 609/2013 (1) ja erityisesti sen 16 artiklan

sekä katsoo seuraavaa:

(1) Asetuksen (EU) N:o 609/2013 liitteessä vahvistetaan unionin luettelo aineista, joita saa lisätä yhteen tai useampaan kyseisen asetuksen 1 artiklan 1 kohdassa tarkoitettuun elintarvikeryhmään.

(2) Asetuksen (EU) N:o 609/2013 liitteessä sallitaan nykyisin kalsium-L-metyylifolaatin lisääminen folaatin lähteenä erityisiin lääkinnällisiin tarkoituksiin tarkoitettuihin elintarvikkeisiin sekä painonhallintaan tarkoitettuihin ruokavalionkorvikkeisiin.

(3) Kun oli esitetty hakemus, jossa pyydettiin sallimaan kalsium-L-metyylifolaatin käyttö folaatin lähteenä myös äidinmaidonkorvikkeissa, vieroitusvalmisteissa, viljapohjaisissa valmisruuissa ja lastenruoissa sellaisina määrinä, jotka ovat tarpeen unionin lainsäädännössä kyseisiä elintarvikkeita varten vahvistettujen, folaattiin liittyvien koostumusvaatimusten täyttämiseksi, komissio pyysi Euroopan elintarviketurvallisuusviranomaista, jäljempänä ’elintarviketurvallisuusviranomainen’, antamaan lausunnon kyseisen aineen turvallisuudesta ja biologisesta käytettävyydestä, kun sitä lisätään kyseisiin elintarvikkeisiin. Elintarviketurvallisuusviranomainen esitti 27 päivänä marraskuuta 2019 annetussa lausunnossaan (2) päätelmänään, että kalsium-L-metyylifolaatti on lähde, josta folaatti on biologisesti käytettävissä, ja että se on turvallinen ehdotetuissa käyttötarkoituksissa ja ehdotetuilla käyttömäärillä kohdeväestössä, johon kuuluvat imeväiset (< 12 kuukautta) ja pikkulapset (12–< 36 kuukautta).

(4) Komissio katsoo, että elintarviketurvallisuusviranomaisen lausunto antaa riittävät perusteet sen toteamiseen, että kalsium-L-metyylifolaatti ei aiheuta turvallisuushuolta folaatin lähteenä, kun sitä käytetään edellytettyinä määrinä äidinmaidonkorvikkeissa, vieroitusvalmisteissa, viljapohjaisissa valmisruuissa ja lastenruoissa. Sen vuoksi kalsium-L-metyylifolaatti olisi lisättävä asetuksen (EU) N:o 609/2013 liitteessä olevaan luetteloon folaatin lähteenä mainituissa elintarvikeryhmissä.

(5) Sen vuoksi asetusta (EU) N:o 609/2013 olisi muutettava,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EU) N:o 609/2013 liite tämän asetuksen liitteen mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä tammikuuta 2021. Komission puolesta Puheenjohtaja Ursula VON DER LEYEN

(1) EUVL L 181, 29.6.2013, s. 35.

(2) EFSA NDA Panel, Scientific Opinion on Calcium l-methylfolate as a source of folate added for nutritional purposes to infant and follow-on formula, baby food and processed cereal-based food, EFSA Journal, doi: 10.2903/j.efsa.2020.5947.